Il-Kummissjoni Ewropea - Stqarrija għall-istampa Ostakli għall-kummerċ: l-UE tneħħi għadd rekord minnhom f'reazzjoni għal żieda fil-protezzjoniżmu Brussell, is-26ta' gunju 2018 F'kummenti dwar ir-rapport, il-Kummissarju għall-Kummerċ tal-UE Cecilia Malmström qalet: "Bħala l-akbar suq u l-aktar wieħed aċċessibbli, l-UE hija determinata li tiżgura li swieq barranin jibqgħu ugwalment miftuħa għad-ditti u l-prodotti tagħna. Minħabba ż-żieda riċenti fil-protezzjoniżmu f'ħafna partijiet tad-dinja, il-ħidma tagħna ta' kuljum biex jitneħħew l-ostakli għall-kummerċ saret saħansitra aktar importanti. Li niżguraw li l-kumpaniji tagħna jkollhom aċċess għal swieq barranin huwa fil-qalba tal-politika tagħna dwar il-kummerċ. Ir-rapport tal-lum jissottolinja wkoll li jistgħu jinstabu soluzzjonijiet effettivi fir-regoli internazzjonali. Hekk kif jikber il-protezzjoniżmu, l-infurzar tar-regoli mill-UE għandu jagħmel l-istess." Grazzi għall-Istrateġija għall-Aċċess għas-Swieq imsaħħa tal-UE, tneħħew 45 ostaklu parzjalment jew kompletament fl-2017 - iktar minn darbtejn li tneħħew fl-2016. L-ostakli li tneħħew kienu minn 13-il qasam ewlieni tal-UE tal-esportazzjoni u tal-investiment, inklużi inġenji tal-ajru, awtomobbli, ċeramika, ICT u elettronika, makkinarju, farmaċewtiċi, tagħmir mediku, tessuti, ġilda, agroalimentari, azzar, karta u servizzi. B'kollox ma' kollox, dan iġib l-għadd ta' ostakli eliminati taħt il-Kummissjoni Juncker għal 88. Grazzi għal dawn l-ostakli li tneħħew bejn l-2014 u l-2016 biss, fl-2017 kumpanija tal-UE esportaw EUR 4.8 biljun addizzjonali. Dan huwa ekwivalenti għall-benefiċċji ta' ħafna mill-ftehimiet kummerċjali tagħna. Ir-rapport juri wkoll li ġew irreġistrati 67 ostaklu ġdid fl-2017, li jieħu l-għadd totali tal-ostakoli eżistenti għal 396 biss bejn 57 sħab kummerċjali differenti madwar id-dinja. Dan jikkonferma xejra protezzjonista inkwetanti identifikata fis-snin preċedenti. Iċ-Ċina kellha l-ikbar żieda f'ostakli ġodda fl-2017, u warajha r-Russja, l-Afrika t'Isfel, l-Indja u t-Turkija. Ir-reġjun tal-Mediterran wera wkoll żieda notevoli f'ostakli għal kumpaniji tal-UE. Id-disa' pajjiżi bl-ogħla għadd ta' ostakli għall- kummerċ fis-seħħ huma kollha ekonomiji tal-G20. Eżempji ta' ostakli mneħħija fl-2017: Rikonoxximent ta' standards ta' sikurezza użati mill-industrija tal-makkinarju tal-UE fil- leġiżlazzjoni ta' sikurezza ġdida tal-Brażil; Tneħħija ta' ostakoli amministrattivi għal servizzi fl-Arġentina; Tneħħija ta' restrizzjonijiet fuq ir-ruttam tar-ram u tal-aluminju, u l-karta fit-Turkija; Tneħħija ta' ostakli għall-iġjene u s-saħħa tal-annimali u tal-pjanti relatati ma' esportazzjonijiet bovini minn xi Stati Membri liċ-Ċina, l-Arabja Sawdija u t-Tajwan; Tneħħija ta' ċerti restrizzjonijiet fuq esportazzjonijiet ta' tjur minn xi Stati Membri tal-UE lejn l- Arabja Sawdija u l-Emirati Għarab Magħquda. Ħafna aktar eżempji konkreti huma inklużi fl-iskeda informattiva tal-lum. Kuntest Ir-Rapport dwar l-Ostakoli għall-Kummerċ u l-Investiment huwa bbażat kompletament fuq ilmenti konkreti li waslu għand il-Kummissjoni minn kumpaniji Ewropej. Ġie ppubblikat annwalment sa mill- bidu tal-kriżi ekonomika tal-2008. F'xhur riċenti l-Kummissjoni varat ukoll Jiem ta' Aċċess għas-Suq fi Stati Membri sabiex tqajjem kuxjenza fost kumpaniji iżgħar ta' kif l-UE tista' tgħin tindirizza l-ostakoli li jiffaċċjaw. Wara l-pubblikazzjoni tar-Rapport dwar il-Protezzjoni u l-Infurzar tad-Drittijiet tal-Proprjetà Intellettwali fi Frar, dan huwa t-tieni rapport relatat mal-infurzar maħruġ mill-Kummissjoni fl-2018. Iktar tard din is-sena il-Kummissjoni se tippubblika r-Rapport ta' Implimentazzjoni tal-ftehimiet kummerċjali differenti fis-seħħ. Fl-istrateġija tagħha "Kummerċ għal Kulħadd", il-Kummissjoni għamlet l-infurzar tar-regoli tal- kummerċ prijorità ewlenija flimkien ma' enfasi akbar fuq l-implimentazzjoni ta' ftehimiet kummerċjali, biex il-kumpaniji tagħna jkunu jistgħu jikkompetu fuq l-istess livell meta jfittxu opportunitajiet għall-esportazzjoni u għall-investiment f'pajjiżi terzi. L-UE għandha l-għodod u tużahom biex telimina l-ostakli għall-kummerċ, tressaq azzjonijiet għas-soluzzjoni tat-tilwim, u timponi miżuri ta' difiża kummerċjali f'każijiet ta' kummerċ inġust. Għal Aktar Tagħrif Studju ta' każ Bażi ta' Data ta' Aċċess għas-Suq - reġistru ta' ilmenti Rapport dwar il-Protezzjoni u l-Infurzar tad-Drittijiet tal-Proprjetà Intellettwali Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Ostakli_g_all-kummer___l-UE_tne__i_g_add_rekord_minnhom_f_reazzjoni_g_al__ieda_fil-protezzjoni_mu.pdf